**נחום מגד** (1936 – 4 בינואר 2021) היה פרופסור ללימודים ספרדיים, לטינואמריקנים ומדע הדתות באוניברסיטה העברית בירושלים. היה פרופסור אורח בבית הספר לפילוסופיה, התוכנית למדע הדתות באוניברסיטת תל אביב, חוקר דתות, תרבויות ואנתרופולוג.

ביוגרפיה
--------

נחום מגד (מיגובסקי) הגיע לקיבוץ מפלסים בשנת 1953 עם הוריו ושני אחיו, ברוך ויעקב, מהעיר מוזסוויל שבארגנטינה. משפחה קשת יום וענייה, שהצליחה לתת לילדים חינוך ציוני חזק. ברוך ניהל בית ספר בשדרות, יעקב שירת בהיאחזות נח"ל בקיבוץ גונן ונעדר משנת 1955 על הגבול הסורי. איש עדיין אינו יודע בוודאות מה עלה בגורלו.

מגד סיים לימודי תואר ראשון ותואר שני באוניברסיטה העברית בחוגים: ספרות עברית, מקרא, לימודים ספרדיים ולטינואמריקנים.

בשנים 1961–1963 נסע לשליחות בקולומביה, התמנה למזכיר כללי של המכון ליחסי תרבות ישראל קולומביה, למזכיר כללי של המכון לאחווה בין-דתית, לימד בבית הספר היהודי הרצל, ובשני סמינרים לכמורה קתולית. ניהל תוכנית רדיו יהודית. בשנת 1972 קיבל תואר דוקטור לפילוסופיה באוניברסיטה העברית בציון מעולה. נושא הדוקטורט: "ריאליזם מיתולוגי וריאליזם סוציאליסטי בכתבי מיגל אנחל אסטוריאס". הרצה באוניברסיטה העברית משנת 1968, קיבל דרגת פרופ' ללימודים לטינואמריקנים ומדע הדתות בשנת 1984. החל משנת 1982 היה פרופ' אורח באוניברסיטאות קולחיו דה מחיקו, האוניברסיטה הלאומית של מקסיקו, ובבית הספר הגבוה לאמנות התיאטרון. החל משנת 1989 היה פרופ' אורח באוניברסיטה היברואמריקנית במקסיקו. החל משנת 1991 היה פרופ' אורח בקולחיו דה מחיקו.

במחקריו, פרופ' מגד, הצליח להגיע למקומות ולטקסים האסורים ביותר לזרים באמריקה המרכזית. קיבל תואר של חבר כבוד מידי השבטים המקומיים ואף ייצג שבטים אינדיאנים במפגשים בינלאומיים. זכה בשנת 1994 בעיטור "הנשר האצטקי" של ממשלת מקסיקו על מחקריו האתניים ונספח תרבות לשם כבוד של ממשלת גואטמלה 1994.
נחום מגד פרסם ספרי מחקר ועיון רבים על המורשת התרבותית האינדיאנית.

מגד הוזמן להרצות באוניברסיטאות בארצות הברית, ספרד, ברזיל, קולומביה, אקוודור, גואטמלה, מקסיקו, פרגוואי, פרו, ונצואלה, באגודות הסופרים ומכוני תרבות בספרד, קולומביה, ונצואלה, מקסיקו, גואטמלה, אקוודור, פרו, ארגנטינה, בוליביה ופרגואי.
וכן בישראל, הרצה במוסדות ובמכונים שונים, ביניהם האוניברסיטה הפתוחה, האוניברסיטה המשודרת, המרכז ללימודים גאוגרפיים, סמינר הקיבוצים, המרכז לבריאות הנפש בתל אביב, חוגים של פסיכולוגים ומרפאים באמנות, בקיבוצים, ובכנסים בינלאומיים.

נפטר ב-4 בינואר 2021.

ספריו
-----

* **מלינצ'ה** - הצעירה האינדיאנית שמוטטה אימפריה, הוצאת מודן, 2009
* **תרבויות קדומות ביבשת אמריקה**, הוצאת משרד הביטחון, 2006
* **כשהזמן נסדק והעצים בוכים**, הוצאת חרגול, 2004
* **המיתולוגיה האינדיאנית** (של מרכז אמריקה), הוצאת מפה, 2001
* **האצטקים** - מחנית השמש לחניתות שבורות, הוצאת דביר 1996
* **שערי תקווה ושערי אימה** (שמאניזם, מאגיה וכישוף בדרום ומרכז אמריקה), הוצאת מודן, 1998
* **שק שנפרם**, (קובץ שירים) הוצאת עקד 1989
* **עולמו של הפופול ווך**
* **לחצות את הצל והסף**
* **מעבר למילים**

קישורים חיצוניים
----------------

ויקישיתוף מדיה וקבצים בנושא **נחום מגד** בוויקישיתוף
* נחום מגד, ברשת החברתית Goodreads
* הספרים של נחום מגד, באתר "סימניה"
* סרטונים נחום מגד, במיזם "סופרים קוראים" של מרכז הספר והספריות בישראל
* קובי בן-שמחון, האנתרופולוג נחום מגד יצא לגבות עדויות על הכיבוש הספרדי של מקסיקו, באתר הארץ, 2 בינואר 2009
* נחום מגד (1936-2021), דף שער בספרייה הלאומית

הערות שוליים
------------

1. ↑  פרשת מיגובסקי באתר nrg
2. ↑  פרופ' נחום מגד ז"ל, באתר מודעות אבל, ‏7 בינואר 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265099305171
* BIBSYS: 99007192
* BnF: cb12728057z (data)
* CiNii: DA10315223
* ISNI: 0000 0001 0799 0463
* LCCN: n80118313
* NTA: 113928505
* SUDOC: 084632291
* VIAF: 35760757
* WorldCat: lccn-n80118313

 |